Vrou neem glo eie lewe in polisieselBerthina (Tienke) Stander (Foto: Facebook) ŉ Vrou van Malmesbury in die Wes-Kaap het glo haar eie lewe in ŉ aanhoudingsel in dié provinsie geneem kort nadat sy vir dronkbestuur in hegtenis geneem is. Moses Dlamini, woordvoerder van die onafhanklike polisie-ondersoekdirektoraat (Opod), het Vrydag die voorval aan Maroela Media bevestig. Dlamini het die vrou as Berthina (Tienke) Stander geïdentifiseer. Volgens hom het Stander haarself na bewering met haar eie T-hemp in die aanhoudingsel opgehang nadat sy op 18 Junie in hegtenis geneem is. Dlamini kon nie bevestig of die vrou wel in ŉ botsing betrokke was soos in die media berig word nie. Hy sê ŉ geregtelike doodsondersoek word gedoen en die polisie sal ná die uitslae van die ondersoek dienooreenkomstig optree. “In dié stadium word geen gemene spel vermoed nie,” sê hy. “Die geregtelike doodsondersoek sal juis bepaal of ŉ tweede of derde party by die voorval betrokke was en die polisie sal dan daarvolgens optree.” Dlamini sê ŉ nadoodse ondersoek het bepaal dat die vrou wél aan ŉ hangdood gesterf het. Op ŉ vraag oor polisie-sigbaarheid rondom die polisie-aanhoudingselle, sê Dlamini: “Geen afleidings kan op enige stadium van die ondersoek gemaak word nie. Ons kan wel bevestig dat die sigbaarheid van die polisieselle ook ondersoek word.” Stander is volgens haar Facebook-profiel ŉ voormalige advertensiebemarker vir Media24. Sy is ook die eienaar van Inner Child Productions in die Wes-Kaap. [Red] Die berig is gewysig sedert dit die eerste keer gepubliseer is. Berthina (Tienke) Stander (Foto: Facebook)